Libauudis tuvastatud! – Propastop
28.12.2017
Selleks, et harjutada oma lugejaid desinformatsiooni ja valeinfot ära tundma, avaldasime esmaspäeval piltmõistatuse. Täna avaldame lahenduse.
Leiad sotsiaalmeediast sellise postituse:
Avaldatud 24. detsembril 2017
“Mida hekki! Tundub et NATO sõdurid on näljas! Käisin just Tapal poes ja tegin pilti, kuidas usakad varastasid jooke ja toitu. Hoiatage kõiki, et on liikvel naato okupantidest rottijad ja marodöörid!!!”
Postituse juures on allolev pilt.
Kas suudad teksti ja pilti analüüsides tõestada, et tegemist on libateatega?
Propastopi meelest on libauudist võimalik tuvastada vähemalt nelja tunnuse alusel.
Kuigi kaasnev tekst väidab, et pildil olevad sõdurid tegelevad poevargusega, ei ole pildil varastamist näha. Vastupidi, ühel sõduril on käes rahakott, mis viitab sellele, et ta kavatseb ostude eest maksta. Seega ei kinnita pilt tekstis väidetut.
Esiplaanil oleval väljapanekul on näha tekst “do 48% taniej”. Sisestades selle teksti Google Translate lehele saame vastuseks, et lause on poola keeles ja tähendab “kuni 48% odavam”. Tõenäosus, et Tapa kaupluses on poolakeelne väljapanek, on väga väike. Ka BP logo väljapanekul viitab, et kõnealune kauplus ei asu Eestis – meil pole selle firma tanklaid.
Kaks esimest tunnust ei anna küll otsest kinnitust, nagu oleks tegemist valeteatega, küll aga sisendavad kahtlust kogu uudise tõsiseltvõetavuse suhtes.
Vaadates pildi metaandmeid võib näha, et pilt on digitaliseeritud 10. detsembril 2017. Järelikult ei saa kuidagi olla tegu pildiga, mis on tehtud 24. detsembril, nagu väidab tekst.
Kahtlusi võiks äratada ka fakt, et fotot on 14. detsembril töödeldud programmiga Photoshop, tegemist pole pildiga fotoaparaadist või telefonist, nagu väidab tekst.
Kuidas vaadata pildi metaandmeid? Üks võimalus on salvestada foto oma arvutisse, avada mõnes pilditöötlusprogrammis ja vaadata faili infot. Metaandmeid saab uurida ka veebilehel imageforensic.org
Sisesta foto aadress mõne pildiotsinguprogrammi, näiteks lehele images.google.com või Tineye.com. Otsimootor näitab, et sama foto on algselt avaldatud 2016. aasta juunis väljaandes Vice News ning kujutab USA ning Briti sõdureid Poolas.
Need neli detaili tõestavad, et kõnealune foto ei kujuta seda, mida tekstis väidetud, suure tõenäosusega ei vasta tõele ka pildiga kaasas olev tekst. Asja uurimiseks tuleks võtta ühendust teate postitanud inimesega ja uurida postituse tagamaid. Enne sõltumatu kinnituse saamist võib teate aga lugeda valeks ja libauudiseks.
Propastop vabandab väljaande Vice News ja fotograaf Lucian Kimi ees, kelle loomingut luba küsimata hariduslikus postituses kasutasime.
Suur tänu arvukatele lugejatele, kes kaasa mõtlesid ja oma vastuseversioone ka Facebookis välja pakkusid. Propastopi lemmikuks oli kommentaar, et 24. detsembril ei saa Tapal nii eredat päikest olla 🙂